અમદાવાદના નારણપુરા વિસ્તારના પ્રમાણમાં શાન્ત ગણાય તેવા લોકેશન ઉપર રમણભાઈનો નાનો પરંતુ સુંદર બંગલો આવેલ હતો. રમણભાઈએ કદી આ આવાસને બંગલા શબ્દથી નવાજ્યો ન હતો. એ હંમેશાં કહેતા કે જ્યાં આપણે જીવનનાં અમૂલ્ય વર્ષો પસાર કરીએ તેને ઘર કહેવાય. ઘર ગૃહસ્થીનું પ્રતીક છે. તેમનાં પત્ની રમાબહેન પણ એટલાં જ સુશીલ અને ધર્મપરાયણ હતાં. બંને જણાં ખૂબ જ જીવદયાવાળાં હતાં. કદાચ પોતાના એકના એક પુત્રના આકસ્મિક અવસાન બાદ તેમનું સમગ્ર જીવન સેવામય અને જીવદયા તરફ વિશેષ ઢળેલું. ખાધેપીધે સુખી, આર્થિક રીતે પ્રમાણસર એટલે અન્ય કોઈ ફિકર ચિંતા ન હતી. નિત્યક્રમ પણ બહુ જ વ્યવસ્થિત હતો.